DA Den Europæiske Unions Tidende CE 88/103

(2004/C 88 E/0107)

SKRIFTLIG FORESPØRGSEL E-2588/03

af Marco Pannella (NI) til Kommissionen

(8. august 2003)

Om: Henrettelsen af den 19-årige Faramaz Mohammadi, leder af studenterbevægelsen på universitetet i Tabriz (Iran)

Den 22. juli bragte det aserbajdsjanske dagblad Xalq Qazeti en artikel, hvoraf det fremgik, at

— den revolutionære domstol i Tabriz nogle dage forinden havde beordret en leder af studenterbevægelsen, Faramaz Mohammadi, henrettet,

— Faramaz Mohammadi, en 19-årig aserbajdsjansk statsborger og studerende ved universitetet i Tabriz, var en af hovedfigurerne i studenterbevægelsen,

— hendes lig efter henrettelsen var blevet overført til Ardabil,

— Mohammadi var blandt organisatorerne af studenterbevægelsen på universitetet i Tabriz og var fremkommet med radikale udtalelser vendt mod det persiske regime og mullahstyret i Iran,

— selv om domstolen havde afsagt dødsdommen en måned tidligere, havde henrettelsen af den unge kvinde først fundet sted to dage forinden.

Har Kommissionen kendskab til ovenstående, og hvilke initiativer har den i bekræftende fald taget eller agter det at tage? Mener den ikke, at man må suspendere alle forbindelser med Iran og kun genoptage dem på betingelse af, at de grundlæggende menneskerettigheder og moratoriet for dødsstraf respekteres?

Svar afgivet på Kommissionens vegne Chris Patten

(23. september 2003)

EU har i overensstemmelse med sine retningslinjer for en EU-politik over for tredjelande vedrørende dødsstraf konsekvent fordømt anvendelsen af dødsstraf og har ved talrige lejligheder rejst dette spørgsmål over for den iranske regering. EU fremhævede desuden på det sidste møde i FN's Menneskerettighedskommission i april 2003, at det var stærkt bekymret over henrettelserne i Iran. Som led i menneske-rettighedsdialogen, som EU indledte med Iran i 2002, er der tillige gjort en indsats til at behandle en lang række menneskerettighedsspørgsmål, heriblandt anvendelsen af dødsstraf. I sin første vurdering af dialogen den 18. marts 2003 fremhævede Rådet (almindelige anliggender og eksterne forbindelser), at det stadig var dybt foruroliget over de vedvarende alvorlige menneskerettighedskrænkelser i Iran, bl.a. også dødsdomme, der var blevet fuldbyrdet i åbenlys strid med internationalt anerkendte retsgarantier.

EU vil fortsætte med at benytte menneskerettighedsdialogen med Iran til at gøre opmærksom på sin holdning til dødsstraf og desuden drøfte enkelttilfælde.

Kommissionen mener, at en politik for et konstruktivt engagement over for Iran i højere grad vil kunne bidrage til at forbedre og beskytte menneskerettighederne og de grundlæggende frihedsrettigheder i Iran snarere end en suspension af alle forbindelser med landet. Det skal nævnes, at da Unionen i 2002 besluttede at indlede forhandlinger om en handels- og samarbejdsaftale med Iran, hvortil der skal knyttes en politisk aftale, blev det gjort klart, at en uddybning af de økonomiske og handelsmæssige forbindelser mellem EU og Iran skulle matches med et lignende fremskridt på alle andre områder af forbindelserne med Iran, og at EU især forventede en virkelig positiv udvikling på fire centrale områder: menneskerettigheder, ikke-spredning, bekæmpelse af terrorisme og fredsprocessen i Mellemøsten. Den aktuelle menneskerettighedssituation i Iran er en af de faktorer, som vil være afgørende for de fremtidige fremskridt i forbindelserne mellem EU og Iran.